Jubilejny volleyballowy turněr
ST Marijina hwězda přeproša na ludosportowe zarjadowanje, a to na 30. jubilejny nowolětny volleyballowy turněr. Zajimcy zetkaja so sobotu, 2. januara, w 13 hodź. w Pančičansko-Kukowskej sportowej hali. Přizjewće so prošu pola Pětra Barta pod telefonowym čisłom 0173/373 64 79 abo z mejlku pod .
Jutře kónc přizjewjenja
Volleyballowe cyłki, kotrež chcedźa so klětu 12. měrca na 34. sokołskim volleyballowym turněrje wo pokal Domowiny wobdźělić, maja hišće hač do jutřišeho štwórtka w 24 hodź. chwile so za njón přizjewić. Wupisanje, wšitke informacije kaž tež kontowe čisło za přepokazanje startoweho pjenjeza namakaće pod www.sokol.sorben.com.
Halowa kopańca
30.12. turněr CDU we Worklecach
02.01. S mobil-cup w Kamjencu
08.01. Landskron-cup w Budyšinje
09.01. Kulow-cup w Kulowje
15.01. Zeleno-běli Hórki we Worklecach
16.01. TCM w Chrósćicach
16.01. RB-WFV-supercup w Kamjencu
Budissa hotuje so na 2. połseriju
09.01. 12:00 Budissa Budyšin – Zhorjelc
09.01. 16:00 Budissa U23 – Póst Budyšin
16.01. 13:30 Biskopicy – Budissa
16.01. 13:00 Mo. Kumwałd – Budissa U 23
23.01. 13:00 1. FC Lok Lipsk – Budissa
23.01. 14:00 Budissa U 23 – SJ Chrósćicy
30.01. 13:00 RB Lipsk II – Budissa
Po jědnaće hrach bjez poražki jako trenar FC Energije Choćebuz (FCE) je Vasile Miriuta swojich chowancow do krótkeho dowola pósłał. Při rozžohnowanju pak jich Miriuta hišće raz wuraznje napomni, w dwutydźenskej hodownej přestawce „wjac hač kilogram wahi njepřibyć. Sym trenar, směm tuž wjace přibyć. To pak njeje měritko za mojich koparjow.“ Takle rozjasni to trenar FCE, kotrehož zrěčenje bu po poslednjej partiji lěta wot prezidenta Wolfganga Neuberta přez stadionowy mikrofon wozjewjene: „Vasile je so z nami połnje identifikował a wukonja jara dobry job. Dotal je wón bjez poražki, a dźemy z nim tuž hač do lěta 2017 zhromadny puć!“ Wězo bě tu a tam wjace móžno hač jenož njerozsudny wuslědk, ale puć z direktneho zestupneho pasma, do kotrehož bě so Energija z dotalnym trenarjom Stefanom Krämerom sunyła, su w małych kročałkach šli. „Wosom remisow a tři dobyća njejsu žana špatna bilanca, smy pak dale w kritiskej conje. Budźemy so w přestawce wo to starać, zo mustwo punktuelnje zesylnimy: w ofensiwje na kóždy pad, ale tež w škiće“, měni fanatikar za disciplinu Vasile Miriuta.
Lětsa wotmě so nócny volleyballowy turněr Serbskeho młodźinskeho towarstwa Pawk w Pančicach-Kukowje. Tamniše sportowe towarstwo bě dwě hrajnišći spřihotowało, tak zo móžeše dohromady 16 cyłkow w štyrjoch staflach městna wo štwórćfinale wuhrać. Předkoło je pak po měnjenju mnohich jara dlijiło, wšako traješe jedna hra dwójce pjeć mjeńšin. Tež přestawki běchu njesměrnje dołhe, tak zo dyrbjachu mustwa dołho na přichodnu hru čakać.
Faworizowane cyłki kaž Bratrowstwo Róžant, Eskimowcy a Škit Budyšin z Ludwigom Eckertom a Markom Smołu so w předkole suwerenje přesadźichu. W štwórćfinalnych partijach běchu Škit Budyšin a Eskimowcy najsylnišej cyłkaj a poskićichu přihladowarjam w finalu prawy krimi. Zo hrajachu Budyšenjo jeno z pjećomi, wopokaza so na kóncu jako špak, wšako Eskimowcy wokoło kapitana Maćija Šěna swobodne rumy prawje wužiwachu a přez cyły čas tež lěpje blokowachu. Tak dobychu woni finale z jeničkim dypkom předskoka.
Hrajna doba 2015/16 je so za volleyballistow Viktorije Worklecy z wulkim wuspěchom započała. We Wojerecach dobychu wobwodny pokal, prěni raz w stawiznach towarstwa. Tónle wuspěch je jich w prěnich hrach sezony pohonjał. W Cunnersdorfje su „młodźi dźiwi“ z 3:0 jasnje dobyli, tež prěnja domjaca partija přećiwo „starym znatym“ z Běłeje Wody skónči so ze samsnym rezultatom. Wulki bój widźachu fanojo samsny hrajny dźeń přećiwo zestupnikej ze sakskeje klasy Kupoj-Nowa Łuka. Zo su Worklečenjo 2:3 přěhrali, njebě žana katastrofa. Na hromaj w Lubiju a Mittelherwigsdorfje je stary kapitan Clemens Eckert mustwu wupomhał a k dobyćomaj přinošował. Druhi domjacy hrajny dźeń prěnjeje połserije běše tež zaso wuspěšny, wuslědkaj přećiwo Zhorjelcej a Niskej rěkaštej 3:1 a 3:0. Do poslednjeho hrajneho dnja prěnjeje połserije stejachu hólcy wokoło kapitana Ludwiga Eckerta na čole tabulki a mějachu šansu na nazymske mišterstwo. W rozsudnej hrě pola sylneho mustwa Módro-běłych we Wojerecach pak podležachu a přezymuja tak na druhim městnje.
Z 23 dypkami steji regionalny koparski ligist Budissa Budyšin na dobrym srjedźopólnym městnje tabulki. Hanspeter Benad je so nětko w zymskej přestawce za Serbske Nowiny z trenarjom Tomašom Henčlom rozmołwjał.
Knježe Henčlo, kak spokojom sće z dotalnym wotrěznjenjom?
T. Henčl: Ličba dypkow a tež to, kak smy hrali, mje zwjesela. Z tróšku wjace rutinu wšak móhli hišće wjace dypkow měć. Z wuslědkom 1:1 pola Berlinskeho AK běch jara spokojom.
Widźiće koparjow z dorosta abo U23 Budissy Budyšin, kotřiž móhli skok do kolektiwa regionalneje ligi docpěć?
T. Henčl: Spontanje bych jenož Tonija Barnickela mjenować móhł.
Změjeće při- abo wotchady?
T. Henčl: Ně, wuchadźam z toho, zo so na kadrje ničo njezměni a zo póńdźemy bjez změnow do druheje połserije.
W zašłych hrach sće wjacore dypki krótko do kónca partije přećiwnikej darili. Na čim je to zaležało?
T. Henčl: Zo smy wólne kopy, kotrež su skónčnje k wrotam wjedli, dowolili, bě zawěsće sćěh pobrachowaceje koncetracije. Dyrbju pak tež rjec, zo běchu wólne kopy druhdy tež z trochu zbožom přetworjene.
„Da sym ja tón posledni“; ně, nochcu tu někajku nowu stawizničku po přikładźe Bena Budarja napisać. A sym sej tež wěsty, zo njejsym posledni serbskorěčny wobydler w Nowej Wjesce. Ně, sym cyle jednorje posledni lětsa do tejele kolumny pisacy. Nětko pak tež wěm, kak ćežko to za mnohich mojich předchadnikow bě sej runje w tym padźe tematiku wuzwolić, kotraž ludźi tež zajimuje.
Posledni być we wšitkich móžnych situacijach njeje runjewon najrjeńše začuće. Zwotkel bjerješ motiwaciju za nowy pospyt, za nowe wubědźowanje? A sy-li stajnje posledni, ći tež sponsorojo z wulkimi pjenjezami njekiwaja, sy přěhračk w mnohim nastupanju. Kak pak by było, njebychu-li přichodnje jenož dobyćerja/dobyćerku mjenowali, ale tež poslednju/poslednjeho? Dźiwny to namjet, abo? Tola w sporće je wšitko móžno, startuješ-li jako jasny faworit. A hižo w prěnjej akciji móže so najlěpši z mustwa zranić.
eng_Latn pol_Latn kea_Latn slv_Latn luo_Latn eng_Latn szl_Latn fao_Latn lug_Latn szl_Latn szl_Latn szl_Latn slv_Latn gla_Latn kmb_Latn nno_Latn tsn_Latn isl_Latn fur_Latn fur_Latn szl_Latn szl_Latn szl_Latn szl_Latn szl_Latn szl_Latn ces_Latn szl_Latn fao_Latn szl_Latn slk_Latn szl_Latn ces_Latn szl_Latn szl_Latn